Illum, il-Kummissjoni, it-trade unions, il-kmamar tal-kummerċ u l-organizzazzjonijiet tal-impjegaturi qed iġeddu l-kooperazzjoni tagħhom biex tissaħħaħ l-integrazzjoni tal-migranti u tar-refuġjati fis-suq tax-xogħol. Permezz ta' dikjarazzjoni konġunta maħruġa llum, huma jenfasizzaw fuq l-oqsma li għandhom jiffukaw fuqhom fil-futur, u jesprimu l-interess li jkomplu jikkooperaw fil-qasam tal-migrazzjoni tal-ħaddiema permezz tas-Sħubija Ewropea dwar l-Integrazzjoni li tnediet fl-2017. Il-firmatarji jaffermaw mill-ġdid l-importanza ta' approċċ b'diversi partijiet ikkonċernati għall-integrazzjoni bikrija fis-suq tax-xogħol li tkun ta' benefiċċju kemm għar-refuġjati kif ukoll għall-ekonomija u s-soċjetà inġenerali. Il-Kummissarju għall-Impjiegi u d-Drittijiet Soċjali, Nicolas Schmit, qal: “Il-Pilastru Ewropew tad-Drittijiet Soċjali ma jagħmel l-ebda distinzjoni minn fejn jiġu n-nies. Irrispettivament mill-ġeneru, l-oriġini razzjali jew etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali, kulħadd għandu dritt għal trattament u għal opportunitajiet indaqs fir-rigward tal-impjiegi. L-għajnuna lir-refuġjati biex jintegraw fis-suq tax-xogħol permezz tat-titjib tal-ħiliet u l-aċċess għal impjiegi ta' kwalità hija ferm importanti għad-dinjità tagħhom, u hija kruċjali għall-koeżjoni soċjali tal-Ewropa.” Il-Kummissarju għall-Affarijiet Interni, Ylva Johansson, qalet: “L-użu aħjar tal-ħiliet u tal-potenzjal tar-refuġjati u tal-migranti jagħmel is-swieq tax-xogħol tagħna aktar inklużivi u jikkontribwixxi għall-prosperità u l-koeżjoni tas-soċjetà Ewropea. Ix-xhur li għaddew urew li l-ħaddiema migranti u l-imprendituri għandhom ħiliet u talenti u jikkontribwixxu għall-irkupru tal-ekonomija tal-Ewropa. Illum, qed inġeddu l-impenn tagħna biex nappoġġaw l-organizzazzjonijiet tal-impjegaturi, it-trade unions u l-kmamar tal-kummerċ fl-involviment tagħhom mar-refuġjati, u aħna lesti nkomplu nifirxu l-kooperazzjoni tagħna, pereżempju rigward il-migrazzjoni tal-ħaddiema.” Sa mit-tnedija tliet snin ilu tas-Sħubija Ewropea għall-Integrazzjoni, il-Kummissjoni ffinanzjat proġetti implimentati minn organizzazzjonijiet tas-sħab soċjali u ekonomiċi biex jippromwovu l-integrazzjoni tar-refuġjati fis-suq tax-xogħol. Fost l-eżempji hemm il-proġett Labour-INT, li jappoġġja l-integrazzjoni tar-refuġjati mill-wasla tagħhom sa fuq il-post tax-xogħol, permezz ta' valutazzjoni tal-ħiliet, ta' taħriġ u ta' kollokament f'impjieg fl-Italja, il-Ġermanja u l-Belġju; jew l-Iskema ta' Azzjoni Ewropea għall-Integrazzjoni tar-Refuġjati li topera fil-Bulgarija, il-Greċja, l-Italja u Spanja. Is-sħab soċjali u ekonomiċi stabbilew ukoll inizjattivi f'20 Stat Membru, bħall-pjattaforma fachkraeftepotenzial imnedija mill-Kamra Ekonomika Federali Awstrijaka li tipprovdi informazzjoni lil kumpaniji li jixtiequ jimpjegaw lir-refuġjati. Il-firmatarji, filwaqt li komplew jibnu fuq dawn il-kisbiet, qablu li jiffukaw l-isforzi futuri fuq tliet oqsma: ir-rabta bejn il-partijiet ikkonċernati fl-ekonomija u fis-soċjetà għall-integrazzjoni fis-suq tax-xogħol; l-appoġġ lill-intraprenditorija; u l-iffaċilitar tal-identifikazzjoni, il-valutazzjoni u l-validazzjoni tal-ħiliet. B'mod parallel, il-Kummissjoni u s-sħab soċjali u ekonomiċi għandhom l-għan li jesploraw kif jestendu d-djalogu u l-kooperazzjoni futura tagħhom għall-qasam tal-migrazzjoni tal-ħaddiema f'konformità mal-objettivi tal-Aġenda Ġdida għall-Ħiliet għall-Ewropa u l-Patt il-Ġdid dwar il-Migrazzjoni u l-Ażil li jmiss. Dan jista' jiffoka fuq kif jistgħu jittejbu l-kanali ta' migrazzjoni tal-ħaddiema biex jiġu ssodisfati l-ħtiġijiet li qed jinbidlu tal-Ewropa. Il-kuntest Permezz tas-Sħubija Ewropea għall-Integrazzjoni ffirmata fl-20 ta' Diċembru 2017, il-Kummissjoni u s-sħab soċjali u ekonomiċi ngħaqdu flimkien biex jippromwovu l-integrazzjoni tar-refuġjati fis-suq tax-xogħol. L-objettivi tas-Sħubija huma li tissaħħaħ l-integrazzjoni bikrija tar-refuġjati fis-suq tax-xogħol, jiġi żgurat li l-integrazzjoni tkun ta' benefiċċju għar-refuġjati kif ukoll għall-ekonomija u s-soċjetà inġenerali, u jiġi promoss approċċ b'diversi partijiet ikkonċernati (li jinvolvi l-awtoritajiet pubbliċi, is-servizzi tal-impjiegi, is-sħab soċjali u ekonomiċi, l-organizzazzjonijiet tan-negozju, il-kmamar tal-kummerċ u tal-industrija, il-kmamar tas-snajja', il-kumpaniji u l-impjegati, l-impjegaturi tas-servizzi pubbliċi, il-fornituri tal-edukazzjoni u tat-taħriġ u l-organizzazzjonijiet tas-soċjetà ċivili). Għal aktar informazzjoni Dikjarazzjoni Konġunta Sħubija Ewropea għall-Integrazzjoni — is-sit web tal-Kummissjoni